b'\n_START_ARTICLE_\nBoeing 747\n_START_SECTION_\nRazvoj in lastnosti\n_START_PARAGRAPH_\n\xc5\xa0tirimotorni 747 v delu svojega trupa uporablja konfiguracijo s potni\xc5\xa1kimi sede\xc5\xbei v dveh nadstropjih. Boeingova na\xc4\x8drtovalska ekipa, ki jo je vodil sin slovenskega izseljenca Joe Sutter, je zgornje nadstropje letala v obliki zna\xc4\x8dilne grbe oblikovala kot lo\xc5\xbeo prvega razreda ali pa kot prostor za obi\xc4\x8dajne potni\xc5\xa1ke sede\xc5\xbee, kar se obi\xc4\x8dajno uporablja pri sodobnih verzijah. K taki konstrukciji sta vodila dva razloga. Prvi je bil, da je podjetje podjetje pri\xc4\x8dakovalo, da bo razvoj nadzvo\xc4\x8dnih potni\xc5\xa1kih letal (katerih razvoj se je najavljal v 1960-ih in se je kasneje materializiral skozi letalo Concorde), kmalu izlo\xc4\x8dil obstoje\xc4\x8da podzvo\xc4\x8dna letala kot zastarela, povpra\xc5\xa1evanje po podzvo\xc4\x8dnih transportnih letalih pa je bilo ocenjeno kot stabilno tudi v prihodnosti. Z dvigom pilotske kabine nad transportni del so omogo\xc4\x8dili enostavno izdelavo transportne razli\xc4\x8dice z dvi\xc5\xbenim nosom, kar bi skupaj z odstranitvijo potni\xc5\xa1kih sede\xc5\xbeev omogo\xc4\x8dilo nalaganje najve\xc4\x8djih tovorov v celotni dol\xc5\xbeini letala. Drugi razlog pa je bilo so\xc4\x8dasno povpra\xc5\xa1evanje ameri\xc5\xa1ke vojske po letalu izrednih transportnih zmogljivosti; so\xc4\x8dasni napredek pri ponudbi letalskih motorjev ter Boeingova izdelava ponudbe za transportno letalo sta mo\xc4\x8dno vplivala na konstrukcijo potni\xc5\xa1kega 747. Za 747 so pri\xc4\x8dakovali, da bo zastarel po 400 izdelanih, vendar je s 1.000 izdelanimi leta 1993 presegel pri\xc4\x8dakovanja skeptikov. Do septembra 2012 je bilo izdelanih 1.448 letal, ob tem pa je bilo naro\xc4\x8denih \xc5\xa1e 81 letal tipa 747-8._NEWLINE_Razli\xc4\x8dica Boeing 747-400, trenutno najbolj obi\xc4\x8dajna razli\xc4\x8dica v uporabi, je eno najhitrej\xc5\xa1ih obstoje\xc4\x8dih potni\xc5\xa1kih letal, saj leti z visoko podzvo\xc4\x8dno hitrostjo Mach 0.85\xe2\x80\x930.855 (do 920 km/h). Ima medcelinski dolet 13.450\xc2\xa0km. Pri nekaterih konfiguracijah je to dovolj za polet od New Yorka do Hong Konga brez postanka - tretjino obsega Zemlje. 747-400 ima v svoji tipi\xc4\x8dni postavitvi treh razredov prostor za 416 potnikov, 524 potnikov v razporeditvi dveh razredov, ali 660 potnikov v zgo\xc5\xa1\xc4\x8deni razporeditvi sede\xc5\xbeev v enem razredu. Najnovej\xc5\xa1a razli\xc4\x8dica letala, 747-8, je v teko\xc4\x8di proizvodnji in je pridobila uradna potrdila leta 2011. Dobave 747-8F (F=freighter, angl. transportno letalo) so se z dobavo dru\xc5\xbebi Cargolux pri\xc4\x8dele oktobra 2011; dobave 747-8I (I=intercontinental, angl. medcelinski) potni\xc5\xa1ke razli\xc4\x8dice dru\xc5\xbebi Lufthansa pa maja 2012. Letalo se od 747-400 razlikuje v tem, da ima ve\xc4\x8d sede\xc5\xbeev, je dalj\xc5\xa1e, hitrej\xc5\xa1e, in 16% bolj var\xc4\x8dno ter tiho, poleg vsega pa je sposobno preleteti dalj\xc5\xa1o razdaljo, motorje ter tehnologijo ima zelo podobno Boeingu 787, kar nekaterim letalskim dru\xc5\xbebam omogo\xc4\x8da ekonomijo obsega._NEWLINE_Boeing 747 naj bi v prihodnosti nadomestilo letalo Boeing Y3 (del Boeingovega projekta Yellowstone).\n_START_SECTION_\nPrese\xc5\xbeniki letala\n_START_PARAGRAPH_\nLeta 1989 je Boeing 747-400 letalske dru\xc5\xbebe Qantas brez postanka v 20 urah in 9 minutah preletel razdaljo 18.001 km od Londona do Sydneya, vendar brez potnikov in osebja (transportni let)._NEWLINE_Leta 1991 je letalo v operaciji Solomon v Izrael prepeljalo rekordnih 1.087 potnikov. 747 je bil do pojava Antonova An-124 Ruslan leta 1982 najte\xc5\xbeje letalo v uporabi in je njegovo te\xc5\xbeo z razli\xc4\x8dico 747-400 leta 2000 zopet presegel. Transportno letalo Antonov An-225 iz leta 1988 v ve\xc4\x8d pogledih ostaja najve\xc4\x8dje svetovno letalo (med drugim ima najvi\xc5\xa1jo mo\xc5\xbeno vzletno te\xc5\xbeo in dol\xc5\xbeino), vendar je v uporabi le eno letalo (stanje 2013). Hughes H-4 Hercules ima najve\xc4\x8dji razpon kril, vendar je poletelo le na enem poletu. Letalo 747-8 je tudi dalj\xc5\xa1e od sicer po kapaciteti zmogljivej\xc5\xa1ega Airbusa 380._NEWLINE_Letalo nosi tudi tragi\xc4\x8dni prese\xc5\xbeek: 27. marca 1977 je pri\xc5\xa1lo tudi do najhuj\xc5\xa1e letalske nesre\xc4\x8de do sedaj - v tr\xc4\x8denju dveh Boeingov 747 na letali\xc5\xa1ki stezi Kanarskega otoka Tenerife je skupno umrlo 583 ljudi.'